ผู้ว่าฯ ยะลา นำประชาชนประกอบพิธีบำเพ็ญกุศล ถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร น้อมรำลึกในพระมหากรุณาธิคุณ
ผู้ว่าราชการจังหวัดยะลา นำประชาชนประกอบพิธีบำเพ็ญกุศล ถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร น้อมรำลึกในพระมหากรุณาธิคุณ



วันนี้ (26 ต.ค. 60) เวลา 15.00 น. ที่บริเวณพระเมรุมาศจำลอง สนามโรงพิธีช้างเผือก เทศบาลนครยะลา อำเภอเมือง จังหวัดยะลา นายอนุชิต ตระกูลมุทุตา ผู้ว่าราชการจังหวัดยะลา เป็นประธานฝ่ายฆราวาส นำหัวหน้าส่วนราชการ รัฐวิสาหกิจ ข้าราชการ พนักงานรัฐวิสาหกิจ ประชาชนชาวจังหวัดยะลาทุกหมู่เหล่า ประกอบพิธีบำเพ็ญกุศล ถวายแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร พร้อมด้วยพระราชปัญญามุนี เจ้าคณะจังหวัด/เจ้าอาวาสวัดเวฬุวัน ประธานฝ่ายสงฆ์
 
โดยประธานในพิธีได้จุดธูปเทียนบูชาพระรัตนตรัย จุดเครื่องทองน้อย ถวายราชสักการะเบื้องหน้าพระบรมฉายาลักษณ์ พระบาทสมเด็จพระปรมินทรมหาภูมิพลอดุลยเดช บรมนาถบพิตร พระสงฆ์ 10 รูป สวดเจริญพระพุทธมนต์ พระสงฆ์แสดงธรรมเทศนา เกี่ยวกับพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ทรงมีต่อจังหวัดยะลา จากนั้นผู้ร่วมพิธีบำเพ็ญสมาธิจิต เพื่อน้อมรำลึกถึงพระมหากรุณาธิคุณในพระบาทสมเด็จพระปรมินทรมหาภูมิพลอดุลยเดช บรมนาถบพิตร เป็นเวลา 89 วินาที ประธานประเคนเครื่องไทยธรรมแด่พระสงฆ์ผู้แสดงธรรมเทศนา และพระสงฆ์สวดเจริญพระพุทธมนต์ เจ้าหน้าที่ลาดผ้ารองโยง และพระภูษาโยง ประธานทอดผ้าไตรสดับปกรณ์ เจ้าหน้าที่เชื่อมแถบทองกับพระภูษาโยง พระสงฆ์สดับปกรณ์ ประสงฆ์อนุโมทนา ประธานกรวดน้ำ รับพร เป็นเสร็จพิธีในช่วงที่สอง
 
ซึ่งขณะจัดพิธีบำเพ็ญกุศลฯ ผู้ว่าราชการจังหวัดยะลา ได้อนุญาตให้ประชาชนถวายดอกไม้จันทน์ ไปโดยตลอด เพื่อให้ประชาชนทุกคนได้ร่วมถวายดอกไม้จันทน์ เนื่องจากตั้งแต่เวลา 09.00 น. จนถึงเวลา 15.00 น. มีประชาชนในจังหวัดยะลา มาร่วมพิธีถวายดอกไม้จันทน์ แล้วกว่า 15,000 คน โดยจะไปยุติการวางดอกไม้จันทน์ ในช่วงเวลา 16.30 น. และรอการถ่ายทอดสด พระราชพิธีจากส่วนกลางเสร็จสิ้น จึงจะดำเนินการให้ประชาชนถวายดอกไม้จันทน์ ต่อไป